paragraph_text: Diplomirao je kazališnu režiju na Akademiji dramske umjetnosti u Zagrebu 1990. godine. Na početku karijere režirao je predstave kao što su Mahnitanje u dvoje (Eugene Ionesco) u Teatru &TD, Woyzek (Georg Büchner) u HNK Varaždin i Ženidba (Nikolaj Vasiljevič Gogolj) u GDK Gavella. Od 1993. i predstave Turistički vodič (Botho Strauss) u GDK Gavella započinje suradnju s dramaturginjom Natašom Rajković s kojom razvija specifičan kazališni izraz. Prva autorska predstava ovog tandema bila je Promatranja u Hrvatskom narodnom kazalištu Varaždin. Bez unaprijed zadanog predloška predstava se stvarala koristeći priče sudionika. Usljedile su predstave Usporavanja i Nesigurna priča (Teatar &TD), Grad u gradu, Izlog i S druge strane (ZKM), Radionica za šetanje, pričanje i izmišljanje (Dubrovačke ljetne igre). Upravo je u suradnji s Natašom Rajković doživio najveće uspjehe pa tako predstave Nesigurna priča i S druge strane spadaju u kultne predstave hrvatskog kazališta s brojnim gostovanjima po mnogim europskim festivalima. Primjerice, Nesigurna priča i Usporavanja bile su prve hrvatske predstave pozvane na festival Wiener FestWochen. Od 2010. godine radi samostalne autorske projekte te u tom periodu postiže velike uspjehe s predstavama Galeb (ZKM), Na kraju tjedna i Tri sestre (HNK Zagreb), Govori glasnije! i Hrvatski put ka sreći (SK Kerempuh) i Ko rukom odneseno (Teatar &TD).